
Schengen și miracole economice 


1. Și cu Schengenul cum mai stăm? Cu vreo două săptămâni în urmă, un oficial rus de la 
Economie a transmis Austriei următorul mesaj (pe TASS): „după prăbușirea 
comunismului, Rusia a ales Austria ca partener strategic în Europa Centrală și de Est. 
Dezvoltarea economiei austriece și expansiunea ei în Est s-au făcut cu petrolul și gazele 
rusești. Epoca asta s-a încheiat.” Mă abțin de la păreri, dar pot să scriu ceva despre noi. 
Dacă am găsi (nu vom găsi) o modalitate să luăm Petromul înapoi, Austria s-ar duce în 
cap în acest moment. Și ar trebui să trăiască din turism, yodlere, și moștenirea lui 
Mozart, dar nu mai vrea. Şi nu mai poate. 


2. Austria are probleme și cu Budapesta, fiindcă în ultima vreme îi ţine și pe unguri la 
vamă. Grav e că Franța și Germania și-au adus aminte că n-au fost mereu prietene. Un 
comentariu francez într-un documentar despre starea economiei germane din ultimul an. 
„Fără gaze rusești ieftine nu poate exista niciun miracol economic german.” Asta nu 
înseamnă că Putin e vreun băiat bun. Nu e. L-am văzut cum s-a purtat cu oligarhii lui. Are 
toate datele tiranilor ruși care au refuzat să lase ţara pe mâna oamenilor de afaceri, 
considerând că acest lucru „ar afecta ordinea în interior și puterea în exterior.” În anii '90, 
când nu era președinte, Putin se ducea și el pe Coasta de Azur, dar n-avea palat, ci un 
apartament. Și îl enerva faptul că oligarhii cheltuiau în Occident banii pe care îi făcuseră 
acasă din resursele naturale ale Rusiei. 


3. Să revenim la ale noastre. La pensiile speciale. Să presupunem că se vor tăia. În ce 
ordine? Întâi pesediștii și pe urmă peneliștii? Și poate că lumea se va plictisi de subiect și 
va uita de progresiști. Domnul judecător Danileţ, de pildă, trebuie să ia pensia cât mai 


mult. Ar merita și un spor pentru un comentariu de pe fb din aprilie 2022. Începuse 
războiul, toată lumea era speriată, iar domnul Danileţ a scris că „am constatat în rândul 
publicului o uriașă confuzie. Și o mare ușurință în a folosi termenul pedofil. S-a creat 
impresia că a fi pedofil înseamnă a fi infractor în mod automat.” Public nepregătit, 
derutat. Doar în cazul oamenilor de afaceri se lucrează cu certitudini. Pedofilia e cu 
nuanţe. 


4. Datorită USR suntem și noi 100% performanţi la ceva. Fără USR defecțiunea României 
era incompletă. 


